Video: Eerste voorsmakie van ‘Game of Thrones’-voorvolgreeksEmma D’Arcy en Matt Smith in ‘House of the Dragon’. (Foto: Facebook) Die eerste lokprent van die komende Game of Thrones-voorvolgreeks, House of the Dragon, is Dinsdag uitgereik. In die lokprent word die stem van akteur Matt Smith, wat die hoofrol van prins Daemon Targaryen vertolk, gehoor. Volgens The Hollywood Reporter is die lokprent onthul aan die einde van WarnerMedia se HBO Max se Europese bekendstellingsgeleentheid. Smith kan gehoor word waar hy sê: “Gods. Kings. Fire. Blood. Dreams didn’t make us king, dragons did.” House of the Dragon is geskoei op George R.R. Martin se Fire and Blood-reeks en vertel die verhaal van die Targaryen-familie in Westeros en speel 300 jaar voor die gebeurtenisse in Game of Thrones af. Die reeks sal in 2022 die lig sien. Saam met die lokprent is nuwe lede van die rolverdeling ook aangekondig, onder wie Wil Johnson as Ser Vaemond Velaryon, John Macmillan as Ser Laenor Velaryon, Savannah Steyn as Lady Laena Velaryon en Theo Nate as Ser Laenor Velaryon. WarnerMedia het in Maart in ŉ verklaring aan AFP bevestig dat ŉ algehele ooreenkoms van vyf jaar met Martin gesluit is om inhoud vir HBO en HBO Max te ontwikkel. House of the Dragon is een van ses Game of Thrones-verwante reekse wat deur HBO gemaak gaan word. ŉ Groot verhoogproduksie, wat gemik is op Broadway in New York en die West End in Londen met nuwe akteurs in ikoniese rolle soos die van Ned Stark en Jaime Lannister, word ook beplan. Kyk hier na die lokprent: